Krassimira Stojanova
Krassimira Stojanova, Krassimira Stoyanova, f. 1962, bulgarsk sopran, uddannet i sang og violin på Musikakademiet i Plovdiv og i violin på konservatoriet i Ruse. Krassimira Stojanova havde først en karriere som violinist, før hun i 1995 debuterede som sanger på Nationaloperaen i Sofia i rollen som Gilda i Giuseppe Verdis opera Rigoletto. I 1998 debuterede hun som Micaëla i Georges Bizets Carmen på Wiener Staatsoper, hvortil hun siden har været fast knyttet.
I de følgende år skabte Krassimira Stojanova sig en international karriere, bl.a. som en blændende Verdi-sanger, både i Europa og USA (debut på Metropolitan Opera 2001 som Violetta). I de senere år har hun konsolideret sin position som en af tidens store sopraner og ydet betydelige præstationer som Tatjana (Eugen Onegin), Rusalka og Marguerite (Faust) samt som oratorie- og koncertsanger.
I 2008 kom Krassimira Stojanovas første solo-cd, I palpiti d’amor, med opera-arier af Verdi, Giacomo Puccini, Jacques Offenbach, J.-F. Halévy, og i 2011 hendes næste album Slavic Opera Arias, for hvilken hun bl.a. fik the International Classical Music Award i 2012.
Krassimira Stojanova blev i 2009 udnævnt til kammersanger ved Wiener Staatsoper, og i 2012 blev hun hædret med The Golden Age Order af det bulgarske kulturministerium.